Directorul ANM, Elena Mateescu, susține că finalul lunii martie și începutul lunii aprilie aduc temperaturi record în termometre, cu maxime de până la 28-29 de grade. Directorul ANM susține că este cel mai călduros final de martie din ultimii 70 de ani, iar în dimineața zilei de 29 martie au fost consemnate maxime istorice la mai multe stații meteo.
"Până în această seară, la ora 21:00, vorbim de o informare meteorologică ce vizează intensificări ale vântului în cea mai mare parte a țării, cu viteze de 45-55 km/h, iar la munte rafale de 60-70 km/h.
În același timp, până la ora 18:00, vorbim și de o atenționare meteorologică de cod galben pentru zona Moldovei, partea de est și sud-est a Transilvaniei.
Din punct de vedere termic, vorbim de o vreme deosebit de caldă. La această oră consemnăm deja valori de 24 de grade Celsius la Calafat, Turnu Măgurele.
De asemenea, la București Filaret, dar și la Brăila, Focșani, Galați și, de altfel, la foarte multe stații din partea de sud şi sud-est a țării, temperaturile depășesc 20 de grade, semn că vremea este una foarte călduroasă.
Astăzi, cu siguranță vom atinge pragul unei zile de vară, cu 25 de grade Celsius.
Ne așteaptă temperaturi de vară
Ultimele zile ale lunii martie vor aduce temperaturi care se pot apropia de 28, chiar 29 de grade.
Cu siguranță vom atinge recorduri ale valorilor minime și maxime zilnice, cum de altfel și în această dimineață am înregistrat la 20 de stații meteorologice, cele mai ridicate temperaturi minime pentru o zi de 29 martie", a spus şefa ANM, Elena Mateescu.